Document ID: 32011R0088
Publication Date: 2011-02-02

Title and Content:
NARIADENIE KOMISIE (EÚ) č. 88/2011
z 2. februára 2011,
ktorým sa vykonáva nariadenie Európskeho parlamentu a Rady (ES) č. 452/2008 o tvorbe a rozvoji štatistiky vzdelávania a celoživotného vzdelávania, pokiaľ ide o štatistiku systémov vzdelávania a odbornej prípravy
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 452/2008 z 23. apríla 2008 o tvorbe a rozvoji štatistiky vzdelávania a celoživotného vzdelávania (1), a najmä na jeho článok 6 ods. 1,
keďže:
(1)
Nariadením (ES) č. 452/2008 sa stanovuje spoločný rámec pre systematickú tvorbu európskej štatistiky v oblasti vzdelávania a celoživotného vzdelávania, a to v troch vymedzených oblastiach, v ktorých sa má tvorba štatistiky uskutočňovať prostredníctvom štatistických opatrení.
(2)
Je potrebné prijať opatrenia na vykonávanie jednotlivých štatistických opatrení na tvorbu štatistiky systémov vzdelávania a odbornej prípravy spadajúcej do oblasti 1 v nariadení (ES) č. 452/2008.
(3)
Národné štatistické úrady a Európsky štatistický úrad by pri tvorbe a rozširovaní európskej štatistiky systémov vzdelávania a odbornej prípravy mali postupovať podľa zásad stanovených v kódexe postupov pre európsku štatistiku potvrdených odporúčaním Komisie z 25. mája 2005 o nezávislosti, integrite a zodpovednosti národných štatistických úradov a štatistického úradu Európskych spoločenstiev (2).
(4)
V rámci vykonávacích opatrení na tvorbu štatistiky systémov vzdelávania a odbornej prípravy by sa malo zohľadniť potenciálne zaťaženie vzdelávacích inštitúcií a jednotlivcov ako aj posledná dohoda medzi Štatistickým inštitútom UNESCO (ŠIU), Organizáciou pre hospodársku spoluprácu a rozvoj (OECD) a Komisiou (Eurostat) o pojmoch, definíciách, spracúvaní údajov, periodicite a lehotách na zasielanie výsledkov. To zahŕňa formát na zasielanie údajov o systémoch vzdelávania stanovený v poslednej verzii podrobných usmernení pre zber údajov UNESCO/OECD/Eurostat.
(5)
Opatrenia stanovené v tomto nariadení sú v súlade so stanoviskom Výboru pre európsky štatistický systém,
PRIJALA TOTO NARIADENIE:
Článok 1
Predmet úpravy
Týmto nariadením sa stanovujú pravidlá vykonávania nariadenia (ES) č. 452/2008, pokiaľ ide o zber, zasielanie a spracúvanie štatistických údajov v oblasti 1 týkajúcej sa systémov vzdelávania a odbornej prípravy.
Článok 2
Pokryté témy a ich ukazovatele
Výber a špecifikácia tém, ktoré majú spadať do oblasti 1 týkajúcej sa systémov vzdelávania a odbornej prípravy, ako aj podrobný zoznam ich ukazovateľov a ich členenie sú stanovené v prílohe I.
Článok 3
Referenčné obdobia a zasielanie výsledkov
1. Počet zápisov, novo zapísaných žiakov/študentov, zamestnancov, vyučovaných cudzích jazykov a veľkosť tried sa vzťahuje na školský/akademický rok stanovený na národnej úrovni (rok t). Ročné údaje o zápisoch, novo zapísaných žiakoch/študentoch, zamestnancoch, vyučovaných cudzích jazykoch a údaje o veľkosti tried sa zasielajú Komisii (Eurostatu) každoročne do 30. septembra roku t+2. Prvé údaje zaslané v septembri 2012 sa vzťahujú na školský/akademický rok 2010 - 2011 vymedzený na národnej úrovni.
2. Údaje o absolventoch a ukončenom štúdiu sa vzťahujú na školský/akademický rok vymedzený na národnej úrovni (rok t) alebo na kalendárny rok (rok t+1). Ročné údaje o absolventoch a ukončenom štúdiu sa zasielajú Komisii (Eurostatu) každoročne do 30. novembra roku t+2. Prvé údaje zaslané v novembri 2012 sa vzťahujú na školský/akademický rok 2010 - 2011 vymedzený na národnej úrovni alebo na kalendárny rok 2011.
3. Údaje o výdavkoch na vzdelávanie sa vzťahujú na finančný rok členského štátu vymedzený na národnej úrovni (rok t). Ročné údaje o výdavkoch na vzdelávanie sa zasielajú Komisii (Eurostatu) každoročne do 30. novembra roku t+2. Prvé údaje zaslané v novembri 2012 sa vzťahujú na finančný rok 2010.
Článok 4
Požiadavky na kvalitu údajov a rámec pre podávanie správ o kvalite
1. Požiadavky na kvalitu údajov a rámec pre podávanie správ o kvalite údajov o systémoch vzdelávania odbornej prípravy sú stanovené v prílohe II.
2. Členské štáty Komisii (Eurostatu) každoročne zasielajú správu o kvalite v súlade s požiadavkami stanovenými v prílohe II. Prvá správa sa vzťahuje na rok zberu údajov 2012. Správa o kvalite vzťahujúca sa na referenčné obdobia stanovené v článku 3 sa zasiela Komisii do 31. januára roku t+3. Prvá správa o kvalite týkajúca sa zberu údajov v roku 2012 sa výnimočne zašle do 31. marca roku t+3.
3. Členské štáty zhromažďujú potrebné údaje pomocou kombinácie rôznych zdrojov ako napr. výberové zisťovania, administratívne zdroje údajov alebo ďalšie zdroje údajov.
4. Členské štáty poskytujú Komisii (Eurostatu) informácie o metódach a kvalite údajov zo zdrojov iných ako výberové zisťovania a administratívne zdroje údajov, ktoré sú uvedené v odseku 3.
Článok 5
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. januára 2012.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. februára 2011

Classification:
Level 1 Topics: 100142
100150
100153
100146
Level 2 Topics: 100217
100169
100190
100223
100232
Level 3 Topics: 668
2467
2166
1074
4488
4256
All Topics: 1074
206
4258
5905
6030
6345
668